Liisa-Ly Pakosta	Teie: 27.06.2025 nr 8-3/5573-1	
Justiits- ja Digiministeerium	
	
 	Meie: 25.08.2025 nr 6-2/765 - 3	

	

	
Keskse teabe edastuse ja dokumentide kättetoimetamise tõhustamise lahenduse
väljatöötamise kavatsus		

Austatud Liisa-Ly Pakosta	

Tallinna linn on tutvunud väljatöötamiskavatsusega ning nõustub selles esitatud põhimõtetega. Peame keskse tehnilise lahenduse loomist vajalikuks, kuna see aitab vähendada halduskoormust, ühtlustada praktikat ja kokku hoida kulusid. Elektrooniline kättetoimetamine peab olema esmane, kuid mitte ainus viis. Meie hinnangul peab posti teel kättetoimetamine jääma alles alternatiivina mõeldes eelkõige inimestele, kelle digivõimekus on madal. Elektroonilise lahenduse kasutuselevõtmisel peab säilima ka nende inimeste ligipääs eluks hädavajalikele teenustele, kelle digivõimekus on madal.
Eraldi toome esile, et äärmiselt oluliseks peame, et oleks üheselt selgelt määratletud, millal loetakse dokument kättetoimetatuks – kas saatmise või adressaadi tegeliku avamise hetkel. See peab olema üheselt arusaadav nii saatjale kui ka saajale. 
Milliste e-teenuste puhul oleks juurdepääsu piiramine lubatav ja milliste puhul tuleks see kindlasti välistada? (Näiteks: kas tervishoiu- või sotsiaaltoetustega seotud teenused võiksid olla piiratud?)
Juurdepääsu piiramine peaks olema lubatav e-teenuste puhul, mis ei ole seotud kodanike tervishoiu- ega sotsiaaltoetustega (nt Transpordiameti e-teenus, täiteregister jms). Seevastu tervishoiu- ja sotsiaaltoetustega seotud teenuste ning laste või teiste ülalpeetavate heaolu puudutavate teenuste puhul tuleb juurdepääsu piiramine välistada. Tallinna Linnavaraameti praktika näitab, et digipädevuse ja tehniliste vahendite puudumise tõttu (eriti eakate elanike hulgas) ei ole võimalik olulisi dokumente – näiteks üüriarveid, lepinguid või menetlusdokumente – edastada ainult elektroonilisel kujul.
Milliste kättetoimetatavate dokumentide või kättetoimetamismenetluste puhul soovite rakendada e-teenuste piiranguid? (Palume tuua võimalusel konkreetseid näiteid)
Toome näita Tallinna Munitsipaalpolitsei Ameti praktikast. Ameti jaoks on kõige suuremateks probleemkohtadeks kuritahtlik haldusmenetluste takistamine/viivitamine ning väärteomenetluses kirjaliku hoiatamismenetluse trahviteadete kättetoimetamine ja üldmenetluse raames kutsete kättetoimetamine.
Amet teostab riiklikku järelevalvet väljastatud taksoveolubade osas ennekõike sõidukijuhi teenindajakaartide osas (ÜTS § 13 lg 1 p 12, § 80 lg 2). Haldusmenetluse käigus on vaja tagada loa omajale HMS § 40 lg 2 mõistes ärakuulamisõigus. Selleks, et tagada menetlusosalise ärakuulamisõigus, edastab amet teavituse selle kohta esmalt e–posti teel majandustegevuse registris märgitud e-posti aadressile. Kui menetlusosaline ei vasta teavitusele ning ei kinnita e-kirja kättesaamist, edastab amet teavituse ärakuulamisõiguse kohta tähitud kirjana posti teel. 
Kahjuks esineb laialdaselt dokumendi kättetoimetamise pahatahtlikku edasi lükkamist (tähitud kirja ei võeta vastu) ning dokumenti ei võeta läbi e-kanalite vastu. Seoses sellega takistab menetlusosaline kuritahtlikult haldusmenetluste läbiviimist, mille tõttu pikenevad haldusmenetluse läbiviimise menetlustähtajad. 
Väärteomenetluse seadustiku (VTMS) § 543 lg 1 sätestab, et füüsilisele isikule saadetakse trahviteade posti teel tähtkirjaga isiku rahvastikuregistris märgitud aadressil või muul menetlejale teada oleval aadressil käesoleva seaduse § 41 lõike 3 kohaselt või elektrooniliselt käesoleva seaduse § 41 lõike 4 kohaselt. 
VTMS § 41 lg 4 sätestab, et kutse elektroonilise kättetoimetamise korral saadetakse kutse isiku poolt menetlusdokumendis näidatud või Internetis avaldatud elektronposti aadressil. Kutsele peab olema lisatud digitaalallkiri ja see peab olema kaitstud kolmandate isikute eest. Kutse saatmisel märgitakse, et kutse kättesaamist tuleb elektronpostiga saatja aadressil viivitamata kinnitada. Elektronpostiga kättetoimetatud kutse loetakse isiku poolt kättesaaduks kinnitamise päevast. Kui elektrooniliselt saadetud trahviteate kättesaamist ei kinnitata 15 päeva jooksul alates selle saatmisest, saadetakse trahviteade väljastusteatega tähtkirjana. 
Eelnimetatud regulatsioon põhjustab laialdaselt väärteomenetluses dokumendi kättetoimetamise pahatahtlikku edasi lükkamist (tähitud kirja ei võeta vastu) ning dokumenti ei võeta läbi e-kanalite vastu ning jäetakse kinnitamata. See omakorda toob kaasa pikad viivitused seoses üldmenetluses olevate menetlustähtaegadega ning on kaasa toonud ka ükskikutel juhtudel väärteomenetluse aegumise.
Millised e-teenustele juurdepääsupiirangud oleksid proportsionaalsed?
•	Piirangud, mis on ajutised ja seostatavad konkreetse dokumendi vastuvõtmisega.
•	Piirangud teenustele, mis ei puuduta otseselt inimese elu, tervist ega sotsiaaltoetusi.
 Millised e-teenuste piirangud kindlasti ei oleks proportsionaalsed?
•	Piirangud, mis takistavad juurdepääsu esmavajalikele teenustele (tervishoid, sotsiaaltoetused, laste heaolu puudutavad teenused).
•	Piirangud, mis kestaksid kauem kui dokumendi vastuvõtmiseni.

	
Lugupidamisega	

	
	
(allkirjastatud digitaalselt)	
Evelyn Tohvri	
linna õigusteenistuse 
õigusloome osakonna juhataja